NEUVOSTON DIREKTIIVI,

annettu 12 päivänä kesäkuuta 1978,

moottoriajoneuvojen lokasuojia koskevan jäsenvaltioiden lainsäädännön lähentämisestä (78/549/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 100 artiklan,

ottaa huomioon komission ehdotuksen,

ottaa huomioon Euroopan parlamentin lausunnon(1),

ottaa huomioon talous- ja sosiaalikomitean lausunnon(2),

sekä katsoo, että

tekniset vaatimukset, jotka moottoriajoneuvojen on kansallisen lainsäädännön mukaan täytettävä, liittyvät muun muassa moottoriajoneuvojen lokasuojiin,

nämä vaatimukset eroavat jäsenvaltioittain; sen vuoksi on tarpeen, että jäsenvaltiot antavat samat vaatimukset joko voimassa olevien määräystensä lisäksi tai niiden sijasta, erityisesti, jotta moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetussa neuvoston direktiivissä 70/156/ETY(3), sellaisena kuin se on viimeksi muutettuna direktiivillä 78/547/ETY(4), säädetty ETY-tyyppihyväksyntämenettely voidaan ottaa käyttöön kaikkien ajoneuvotyyppien osalta, ja

moottoriajoneuvoja koskevan kansallisen lainsäädännön lähentäminen edellyttää, että jäsenvaltioiden yhteisten vaatimusten mukaisesti suorittamat tarkastukset tunnustetaan vastavuoroisesti,

ON ANTANUT TÄMÄN DIREKTIIVIN:

1 artikla

Tässä direktiivissä "ajoneuvolla" tarkoitetaan tieliikenteeseen tarkoitettua, vähintään nelipyöräistä M1-luokan moottoriajoneuvoa, määriteltynä direktiivin 70/156/ETY liitteessä I, jonka suurin rakenteellinen nopeus on yli 25 km/h.

2 artikla

Jäsenvaltio ei saa evätä ajoneuvolta ETY-tyyppihyväksyntää tai kansallista tyyppihyväksyntää lokasuojiin liittyvistä syistä, jos lokasuojat vastaavat liitteen I vaatimuksia.

3 artikla

Jäsenvaltio ei saa estää tai kieltää ajoneuvon myyntiä, rekisteröintiä, liikkeelle laskemista tai käyttöä lokasuojiin liittyvistä syistä, jos lokasuojat vastaavat liitteen I vaatimuksia.

4 artikla

Tarvittavat muutokset liitteissä olevien vaatimusten mukauttamiseksi tekniikan kehitykseen annetaan direktiivin 70/156/ETY 13 artiklassa säädettyä menettelyä noudattaen.

5 artikla

1. Jäsenvaltioiden on saatettava tämän direktiivin noudattamisen edellyttämät säännökset voimaan 18 kuukauden kuluessa tämän direktiivin tiedoksi antamisesta ja ilmoitettava tästä komissiolle viipymättä.

2. Jäsenvaltioiden on huolehdittava siitä, että ne toimittavat tässä direktiivissä tarkoitetuista kysymyksistä antamansa keskeiset kansalliset säännökset toimitetaan kirjallisina komissiolle.

6 artikla

Tämä direktiivi on osoitettu kaikille jäsenvaltioille.

Tehty Luxemburgissa 12 päivänä kesäkuuta 1978.

Neuvoston puolesta

Puheenjohtaja

K. OLESEN

(1) EYVL N:o C 118, 16.5.1977, s. 29

(2) EYVL N:o C 114, 11.5.1977, s. 6

(3) EYVL N:o L 42, 23.2.1970, s. 1

(4) EYVL N:o L 168, 26.6.1978, s. 39

LIITE I

1. YLEISET VAATIMUKSET

1.1 Moottoriajoneuvo on varustettava pyörän suojuksina toimivilla lokasuojilla (korirakenteen osat, varsinaiset lokasuojat jne.).

1.2 Lokasuojien on oltava siten suunniteltuja, että ne suojaavat muita tienkäyttäjiä niin hyvin kuin mahdollista, tiestä sinkoavilta kiviltä, mudalta, jäältä, lumelta ja vedeltä sekä vähentävät muiden tienkäyttäjien vaaraa joutua kosketukseen pyörivien renkaiden kanssa.

2. ERITYISET VAATIMUKSET

2.1 Lokasuojien on täytettävä seuraavat vaatimukset, kun ajoneuvo on ajokunnossa (ks. direktiivin 70/156/ETY liitteessä I oleva 2.6 kohta) ja kun pyörät ovat suoraan eteenpäin -asennossa:

2.1.1 Siinä osassa, jonka muodostavat pyörien keskustasta 30° kulmassa eteenpäin ja 50° kulmassa taaksepäin olevat säteen suuntaiset tasot (ks. kuva 1), on lokasuojan kokonaisleveyden (q) oltava riittävä peittämään koko renkaan leveys (b), ottaen huomioon valmistajan ilmoittaman sekä liitteessä II olevassa 5.2 kohdassa vahvistetun rengas/pyörä -yhdistelmän muoto. Paripyörien osalta otetaan huomioon kahden pyörän kokonaisleveys (t).

2.1.1.1 Kohdassa 2.1.1 tarkoitettujen leveyksien määrittämiseksi ei renkaan kylkipinnan merkintöjä, koristeita tai suojaripoja oteta huomioon.

2.1.2 Lokasuojien takaosa ei saa päättyä sen vaakasuoran tason yläpuolelle, joka kulkee 150 mm:ä renkaan pyörimisakselin yläpuolella (pyörän keskeltä mitattuna), ja lisäksi lokasuojan reunan leikkauksen on tämän tason kanssa (piste A, kuva 1) oltava renkaan pitkittäisen tason keskiviivan ulkopuolella tai paripyörillä uloimman renkaan pitkittäisen tason keskiviivan ulkopuolella.

2.1.3 Lokasuojien muodon ja sijainnin on oltava sellainen, että lokasuojat ovat niin lähellä rengasta kuin mahdollista; ja näiden on erityisesti 2.1.1 kohdassa tarkoitettujen säteittäisten tasojen muodostamassa osassa täytettävä seuraavat vaatimukset:

2.1.3.1 renkaan akselin pystysuoralla tasolla sijaitsevan lokasuojassa olevan ulkoreunan syvyyden (p) projektion on oltava vähintään 30 mm:ä mitattuna pitkittäisessä pystysuorassa tasossa, joka kulkee renkaan keskipisteen kautta. Tämä syvyys (p) saa pienentyä asteittain nollaan 2.1.1 kohdassa määritettyjen tasojen kohdalla, ja

2.1.3.2 lokasuojien alareunojen ja renkaan keskiön kautta kulkevan akselin välinen etäisyys (c) ei saa olla suurempi kuin 2 × r, missä r on renkaan säde.

2.1.4 Jos ajoneuvossa on säädettävä maavara, on edellä tarkoitettujen vaatimusten täytyttävä, kun ajoneuvo on valmistajan määrittelemässä tavanomaisessa ajokunnossa.

2.2 Lokasuojat saavat koostua useista osista edellyttäen, ettei erillisiin osiin tai näiden välille jää asennuksen jälkeen aukkoja tai rakoja.

2.3 Lokasuojat on kiinnitettävä lujasti. Ne saavat kuitenkin olla irrotettavissa joko kokonaan tai osina.

3. KETJUJEN KÄYTTÖ

3.1 Valmistajan on osoitettava ajoneuvon olevan siten suunniteltu, että siinä voidaan käyttää vähintään yhdenlaisia lumiketjuja, ainakin yhdessä tämän ajoneuvotyypin vetopyörille hyväksytyssä rengastyypissä. Valmistajan on ilmoitettava yksi ajoneuvoon sopiva ketju/rengas -yhdistelmä ja merkittävä se liitteessä II esitetyn todistuksen 5.1 kohtaan.

4. ETY-TYYPPIHYVÄKSYNNÄN HAKEMINEN

4.1 Ajoneuvon valmistajan tai tämän edustajan on haettava ajoneuvon lokasuojien osalta ETY-tyyppihyväksyntää.

4.2 Hakemukseen on liitettävä seuraavat asiakirjat kolmena kappaleena ja seuraavat tiedot:

4.2.1 - yksityiskohtainen kuvaus ajoneuvotyypistä lokasuojien osalta; ja

4.2.2 - yksityiskohtaiset piirustukset lokasuojista, osoittaen lokasuojien sijainnin ajoneuvossa.

4.3 Hyväksyttäväksi esitettävää ajoneuvotyyppiä edustava ajoneuvo on toimitettava tyyppihyväksyntätestejä suorittavalle tutkimuslaitokselle.

>VIITTAUS KAAVIOON>

(1) Etäisyys b on mitattu renkaan yläreunasta.

>VIITTAUS KAAVIOON>

LIITE II

MALLI

>VIITTAUS KAAVIOON>

>VIITTAUS KAAVIOON>

(1) Tarpeeton viivataan yli

>VIITTAUS KAAVIOON>

>VIITTAUS KAAVIOON>